Diari Oficial de la Generalitat Valenciana


Sumari del DOGV 3166, del 21-01-1998 (1998/122)

RESOLUCIÓ de 3 de desembre de 1997, de la Direcció General de Treball, per la qual es disposa el registre i la publicació del Conveni Col·lectiu de Recol·lecció de Cítrics de la Comunitat Valenciana.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3166

Data del DOGV
:   21-01-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/122


Data del document
:   03-12-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 3 de desembre de 1997, de la Direcció General de Treball, per la qual es disposa el registre i la publicació del Conveni Col·lectiu de Recol·lecció de Cítrics de la Comunitat Valenciana. [1998/C122]
  
Vistos el text articulat del Conveni Col·lectiu de Recol·lecció de Cítrics de la Comunitat Valenciana, presentat davant aquesta Direcció General el dia 21 de novembre de 1997, signat amb data 10 de novembre de 1997; i l'acta de rectificació d'errades subscrita el 28 de novembre de 1997 i presentada el 2 de desembre de 1997, d'una part per la representació empresarial, per l'Associació Interprofessional Comité de Gestió de Cítrics (AICGC); i de l'altra, en representació dels treballadors, per la Federació de Treballadors de la Terra del País Valencià de UGT i la Federació del Camp de CC OO; i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball, de conformitat amb les competències que té transferides d'acord amb el Reial Decret 4.105/1982, de 29 de desembre, resolc:
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General i el depòsit del text original del conveni i de l'acta de rectificació d'errades, amb notificació a la Comissió Negociadora.
  
Segon
  
Disposar-ne la publicació en el Diari Oficial de la Generalitat Valenciana.
  
València, 3 de desembre 1997.- El director general de Treball: Román Ceballos Sancho.
  
Conveni Col·lectiu per a la Recol·lecció de Cítrics
  
de la Comunitat Valenciana del 1997 al 2000
  
Article 1. Àmbit territorial
  
Les bases d'aquest pacte seran d'aplicació a tot el territori de la Comunitat Valenciana.
  
Article 2. Àmbit funcional
  
Obligarà el conjunt d'empreses, de qualsevol naturalesa, dedicades a la recol·lecció de cítrics.
  
Article 3. Àmbit personal
  
Serà d'aplicació a tots els productors que es dediquen a aquesta activitat laboral específica, i aquesta inclourà tant les operacions de collita com les de recollida de cítrics.
  
Article 4. Àmbit temporal
  
La vigència d'aquest conveni tindrà una durada de tres anys.
  
Els efectes del conveni començaran el dia 1 de setembre de 1997 amb independència de la data en la qual es publique en el Diari Oficial de la Generalitat Valenciana.
  
Article 5. Denúncia
  
S'estableix un termini de tres mesos abans del venciment perquè alguna de les parts signants puga efectuar la corresponent denúncia.
  
Article 6. Retribucions salarials
  
6.1 Per al primer any de vigència del conveni (01.09.97 a 31.08.98), els salaris/hora i els salaris/quilogram de l'estall tindran un increment salarial per a totes les categories del 3% sobre la taula actual.
  
Durant el segon any de vigència del conveni (01.09.98 a 31.08.99) l'increment salarial sobre la taula anterior serà del 3%.
  
En el tercer any de vigència del conveni (01.09.99 a 31.08.2000) l'increment salarial sobre la taula anterior serà del 3%
  
.
  
Les retribucions inclouen dues modalitats, la de salari per unitat de temps (jornal) i el salari per estall. Tant en els salaris com en els estalls s'inclou la càrrega.
  
Taula salarial 1997-1998
  
Castelló - València - Alacant
  
Categories PTA/hora València Castelló
  
 Alacant (5'5 hores)
  
 (5 hores)
  
Capataç 1.057 5.285 5.813
  
Collidor major 18 anys 969 4.845 5.329
  
Collidor menor 18 anys 867 4.335 4.768
  
6.2 En tots els indicats salaris, s'entenen incloses les parts proporcionals corresponents a gratificacions, vacances, diumenges, dies festius i complement de compensació del plus d'antiguitat.
  
Article 7. Retribucions per a l'estall
  
7.1 Durant el primer any de vigència d'aquest conveni s'aplicarà la següent taula de l'estall.
  
 Varietat PTA/quilo
  
Grup 1 Satsuma, Clausellina, Okitsu, Hasimoto 11,35
  
Grup 2 Clemenules, Oroval, Marisol, Fortuna,
  
 Arrufatina, Orogrande, Tomatera i Clemenpons. 12,20
  
Grup 3 Clementina Fina, Hernandina, Oronules i Esbal. 13,15
  
Grup 4 Navel, Navelina, Newhall, Navelate i Lanelate. 6,90
  
Grup 5 Salustiana, Valencia, Sanguinelli, Verna i Mineola. 7,10
  
Grup 6 Clemenvilla, Ellendale, Ortanique i Kara. 11
  
7.2 El treball a estall o rendiment es regularà per les següents normes:
  
1. No es practicarà el treball a estall quan hi haja atur agrari registrat oficialment en l'Institut Nacional d'Ocupació (INEM), en la localitat on s'haja d'efectuar la recol·leccció. Es considerarà treballador agrícola aturat aquell que acredite la seua condició agrària.
  
2. Quan la quantitat de fruita recol·lectada, la insuficiència del personal per a la recollida, les circumstàncies atmosfèriques o la situació comercial determinen la realització de treball a estall, es pagaran els salaris per quilogram recol·lectat de les diferents varietats de cítrics que figuren a aquest efecte en les taules d'aquest article. La recol·lecció de la fruita es realitzarà correctament, sense danyar-la, de manera que no se'n perjudique la posterior comercialització.
  
3. En el cas que s'haja treballat a estall, posant la normal diligència en la recol·lecció, el treballador tindrà dret a percebre, com a mínim, les hores realment treballades, corresponents a la seua categoria professional. Si el treball a estall s'haguera de suspendre després d'iniciat i abans que haja transcorregut la meitat de la jornada a causa de la pluja o altres accidents climàtics, es pagarà als treballadors, almenys, la meitat del jornal. En el supòsit que l'esmentada suspensió es produïsca una vegada sobrepassada la meitat de la jornada laboral, els treballadors percebran el 100% del salari diari fixat en aquest conveni col·lectiu, si l'import de l'estall hi fóra inferior.
  
4. Les parts signants d'aquest conveni col·lectiu manifesten la seua voluntat que el treball a estall es porte a terme únicament quan les circumstàncies del clima, la condició de la fruita i les exigències comercials dels mercats plantegen requeriments de producció que hagen de ser atesos adequadament mitjançant aquesta modalitat de treball remunerat a rendiment. En tot cas, els sindicats realitzaran en les localitats on escaiga les gestions adreçades que els collidors contractats per altres empreses, que estiguen temporalment aturats, puguen treballar en aquelles empreses que recol·lecten cítrics a estall.
  
Article 8. Clàusula d'actualització salarial
  
En el cas que l'índex de preus al consum (IPC) del període de l'1 de setembre de 1997 al 31 d'agost de 1998 o de l'1 de setembre de 1998 al 31 d'agost de 1999, siga superior al 5%, s'actualitzaran les taules salarials aplicant-hi la diferència resultant amb efecte per al segon i/o tercer any de vigència.
  
Article 9. Suspensió del treball per pluja o altres accidents climatològics
  
Als recollidors se'ls pagarà el 50% del salari si, havent-se presentat en el tall o lloc de treball, s'ha de suspendre abans del començament o transcorregudes dues hores de treball. Si es treballa més de dues hores i s'ha d'interrompre el treball per les esmentades causes climatològiques, es percebrà el salari complet.
  
Article 10. Jornada de treball
  
10.1 El treball començarà en el tall a les 10.00 hores, tret de pacte en contra o causes alienes a la voluntat de les parts, i acabarà a les cinc de la vesprada.
  
Les hores de treball que poden realitzar-se per damunt de les cinc de la vesprada, que és l'hora pactada, serà de lliure acceptació per empreses i treballadors, i en aquest supòsit, la sisena hora, per acord mutu, es retribuirà a prorrata del jornal, o siga, amb la quantitat de 969 pessetes per al collidor major de 18 anys i en la proporció corresponent per a la resta de categories.
  
En el territori de Castelló, la jornada laboral normal o ordinària començarà en el tall a les 10 del matí, i aquesta serà de sis hores havent d'acabar a les cinc de la vesprada, respectant-se un descans mínim d'una hora per a dinar. Tot això, sense perjudici dels usos i costums locals, de dos descansos per a fumar.
  
El capataç assenyalarà l'hora exacta de treball efectiu i el final de jornada de treball, i serà responsable davant l'empresa de l'incompliment de l'horari i el rendiment del treball del personal afectat.
  
A fi que els treballadors puguen gaudir com a temps de descans el dissabte a la vesprada, de comú acord amb les respectives empreses es podrà convenir la realització de la jornada intensiva, tot respectant-se la jornada establida per a un dia normal.
  
10.2 Hores extraordinàries.
  
Tindran aquesta consideració les hores que es treballen a partir de la sisena en una mateixa jornada laboral, i la seua retribució serà la legalment establida, o siga amb l'increment del 75% sobre el salari corresponent.
  
Article 11. Desplaçaments
  
D'acord amb el que estableix l'Ordenança Laboral del Camp, en relació amb els conceptes de plus de transport i plus de distància, les parts acorden expressament que en el supòsit que el punt de partida supere els cinc quilòmetres de distància al lloc de treball, l'empresa facilitarà mitjans de locomoció o, si de cas hi manquen, estarà obligada a pagar la quantitat resultant de multiplicar els quilòmetres recorreguts des del nucli urbà del punt de partida, descomptant els dos primers, a raó de 28 PTA/km per vehicle ocupat per quatre persones; tot això, sense perjudici del que estableixen els usos i els costums vigents en cada localitat.
  
Article 12. Liquidació de salaris
  
La liquidació i el pagament del salari tindrà lloc com estableix la normativa aplicable, puntualment i documentalment, en la data i el lloc convinguts, o d'acord amb els usos i els costums.
  
Article 13. Relació laboral
  
Les empreses i els treballadors agrícoles que realitzen per a aquestes distintes tasques relacionades amb la recol·lecció de cítrics formalitzaran, en el cas que siga procedent, el corresponent contracte d'acord amb el caràcter i contingut de la relació laboral que els unisca.
  
Tot això, de conformitat amb el que s'estableix en el Reial Decret 2.104/1984 i en el 2.546/1994, pels quals es regulen diversos contractes de treball de durada determinada i el contracte de treballadors fixos discontinus, i de conformitat amb la resta de disposicions vigents.
  
Article 14. Comissió paritària de vigilància
  
1. Per al bon compliment i observança d'allò que estipula aquest conveni es creen comissions paritàries de vigilància a nivell de comunitat, província, comarca i localitat que tindran a tots els nivells les següents funcions:
  
a) Interpretació autèntica del conveni.
  
b) Estudi de l'evolució de les relacions laborals acordades entre parts.
  
c) Conciliació facultativa en els problemes col·lectius d'índole laboral que puguen sorgir.
  
d) Arbitratge de les qüestions que expressament els siguen sotmeses.
  
e) Determinació de l'existència d'atur en les localitats a l'efecte de l'article 7.
  
f) Qualsevol altra qüestió que per lliure acord determinen les esmentades comissions en el reglament que necessàriament hauran d'aprovar dins dels 15 dies següents a la formal constitució.
  
Aquestes funcions s'entenen atribuïdes sense perjudici del lliure exercici que compet davant les jurisdiccions administratives i contencioses.
  
2. A nivell de comunitat, es compondrà de 10 vocals titulars i 10 suplents. Cinc membres titulars i cinc suplents seran designats, respectivament, per cadascuna de les dues parts, empresarial i sindical, signants d'aquest conveni col·lectiu. Els vocals elegiran entre ells a qui haja de realitzar les funcions de secretari en cada reunió. Podran assistir a les reunions assessors sense dret a vot.
  
El domicili de la comissió serà, indistintament, el de totes les secretaries de la comissió: per part empresarial AICGC, carrer de les Monges de Santa Caterina, 8, 4.ª, de València; i de les centrals: FTT-UGT, carrer de l'Arquitecte Mora, 7, 2.ª, València, i Federació del Camp de CC OO, plaça de Nàpols i Sicília, 5, 2.ª, València.
  
La Comissió es reunirà a petició de com a mínim dos vocals dins dels 10 dies següents a la convocatòria, la data de reunió la concertaran les parts de comú acord dins de l'esmentat termini.
  
A nivell comarcal, es constituiran comissions compostes per quatre titulars i quatre suplents de cada representació a les localitats de València, Castell- de la Plana, Sagunt, Alzira i Gandia, i a les localitats on hi haja empreses les comissions locals es constituiran amb tres representants com a màxim de cada part.
  
En aquelles localitats on no tinga la seua seu social o centre de treball alguna empresa d'aquesta activitat, els treballadors constituiran la comissió, i elevaran els problemes per a la seua resolució facultativament a qualsevol de les comissions comarcals creades, o bé directament a la província.
  
Article 15. Seguretat i higiene en el treball
  
1. Els delegats de prevenció desenvoluparan les seues funcions a càrrec del crèdit d'hores mensuals que els corresponga per la seua condició de membres del comité d'empresa o delegats de personal.
  
2. Tot i la regla general abans manifestada, no s'imputarà a l'esmentat crèdit horari mensual el temps dedicat a:
  
a) Les reunions del comité de seguretat i salut.
  
b) Les reunions convocades per l'empresa en matèria de prevenció de riscos.
  
c) Acompanyar els tècnics en les avaluacions de caràcter preventiu del medi ambient de treball i els inspectors de treball en les visites i verificacions que realitzen en els centres de treball, per comprovar el compliment de la normativa sobre prevenció de riscos laborals.
  
d) Ser informats per l'empresa sobre els danys produïts en la salut dels treballadors, una vegada que l'empresa n'haja tingut coneixement.
  
Article 16. Antiguitat
  
1. Des de l'1 de setembre de 1997 queda suprimit el complement personal d'antiguitat que, amb la denominació plus d'antiguitat, es regulava en l'article del mateix número de l'anterior conveni col·lectiu. A partir de la data esmentada, ja no generaran dret a l'esmentat plus d'antiguitat ni els treballadors que actualment presten els seus serveis en les empreses del sector de recol·lecció de cítrics ni els treballadors que siguen contractats, per primera vegada, amb posterioritat a l'esmentada data.
  
2. Els treballadors mantindran el dret a percebre, o a seguir percebent, els imports corresponents a antiguitat que, per aquest concepte salarial, els corresponga cobrar a l'entrada en vigor d'aquest conveni col·lectiu, l'1 de setembre de 1997. Igualment mantindran el percentatge per quinquennis al qual tinguen dret en la indicada data d'1 de setembre de 1997.
  
3. Els treballadors fixos i fixos discontinus que l'1 de setembre de 1997 tinguen adquirits des d'un fins a sis anys d'antiguitat -en aplicació d'allò regulat fins ara pel conveni en aquesta matèria-, tindran dret a percebre, per tota la durada de la seua relació laboral amb l'empresa, un 1,67% del salari hora professional per cada any d'antiguitat adquirit dins de les sis temporades immediatament anteriors a la campanya 1997/98. El percentatge corresponent sobre el salari hora professional, per les hores treballades en cada jornada laboral, es percebrà tant si es treballa a jornal com a estall. Aquest percentatge s'aplicarà sobre el preu/quilogram per estall respecte a aquells treballadors que abans de l'1 de setembre de 1997 hagen escomés accions judicials sobre aquest assumpte, en el cas que per sentència així es dispose.
  
4. L'import previst en el punt anterior es sumarà al que, si s'escau, ja perceberen en concepte d'antiguitat els treballadors, i l'import conjunt quedarà consolidat com un complement salarial ad personam. Aquest complement retributiu tindrà una durada indefinida i la seua quantia, que no serà absorbible ni compensable, s'actualitzarà amb els mateixos increments percentuals que experimente el salari en el futur.
  
5. L'esmentat complement salarial que ara s'extingeix es reflectirà, en els rebuts de salaris, amb la denominació de complement d'antiguitat consolidada.
  
6. En l'annex a la taula salarial figuren els imports concrets de plus d'antiguitat derivats de l'aplicació del punt d'aquest article, que corresponen, des d'un a sis anys d'antiguitat, per a cada una de les categories professionals.
  
Complement de compensació del plus d'antiguitat
  
7. El plus d'antiguitat que, des de la vigència d'aquest conveni, queda derogat, és compensat amb un complement salarial que percebran tots els treballadors, siguen fixos, fixos discontinus o eventuals.
  
8. Aquest complement, que no serà absorbible ni compensable, s'aplicarà durant els tres anys de vigència del conveni col·lectiu i estarà incorporat, des del primer any de vigència del conveni, al salari/hora i al salari/kg de l'estall.
  
9. La quantia serà d'un 3% en el primer any de durada del conveni, d'un 2,5% en el segon any i d'un 2,5% en el tercer any. Aquests percentatges s'aplicaran, en cada any de vigència del conveni, sobre el salari/hora i sobre el salari/quilogram de l'estall degudament actualitzats.
  
Article 17. Passi d'eventuals a fixos discontinus
  
1. Els treballadors eventuals passaran a la condició de fixos discontinus quan hagen realitzat dues campanyes de 30 dies de treball com a mínim. Quan no hagen arribat als 30 dies en una campanya tindran preferència per a ser contractats sense pèrdua del caràcter eventual.
  
2. Quan un treballador preste els seus serveis durant una campanya de recol·lecció de cítrics, amb l'assiduïtat aproximada dels treballadors fixos discontinus de l'empresa de menor antiguitat, tindrà la condició de fix discontinu a la següent campanya.
  
Article 18. Garanties sobre ordenació del treball
  
La regulació de l'ordenació del treball s'ajustarà a les següents regles:
  
a) No contractar eventuals mentre hi haja fixos discontinus sense cridar.
  
b) No fer hores extraordinàries els fixos discontinus mentre estiguen sense cridar altres que tinguen la mateixa condició.
  
c) Cridar per ordre d'antiguitat, dins de cada categoria professional, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dues setmanes seguides o 15 dies en el període d'un mes es prescindirà del personal de menor antiguitat amb baixa en la Seguretat Social, per disminució del producte.
  
És a dir, els treballadors causaran altes i baixes en l'empresa d'acord amb la prestació laboral real i per necessitats de la producció, adaptant la plantilla al treball real i cursant la baixa definitiva en la campanya del personal afectat, per disminució del producte o acabament de temporada, per afavorir que el personal que no puga treballar amb un mínim de continuïtat puga accedir a altres treballs.
  
d) Pel que fa als treballs de posada en marxa i acabament de campanya, hom s'ajustarà al que disposa l'article 20 del Reial Decret 1.563/1995, de 21 de setembre, sobre jornades especials de treball.
  
Article 19. Mobilitat geogràfica
  
Els treballadors continuaran prestant els seus serveis en els mateixos termes municipals, comarques i zones de cultiu on recol·lectaven cítrics per a l'empresa. Qualsevol desplaçament per a recol·lectar en altres demarcacions diferents, exigirà el mutu acord entre empresa i recollidor.
  
Article 20. Equiparació salarial
  
S'equipara el salari d'homes i dones en totes les categories professionals.
  
Article 21. Visites a la consulta del metge
  
Els treballadors tindran dret a 16 hores retribuïdes per campanya per a visites a la consulta del metge de la Seguretat Social amb un límit de dues hores al mes, sempre que l'esmentada consulta coincidisca amb l'horari de treball. Aquestes hores seran remunerades després de la justificació prèvia davant l'empresa.
  
Igualment tindrà dret a aquest permís, bé la treballadora o el treballador que acompanye un fill menor al pediatre.
  
Les hores de consulta al metge especialista seran retribuïdes sense límit.
  
Aquest dret serà efectiu sempre que la consulta mèdica coincidisca amb l'horari de treball.
  
Article 22. Permisos no retribuïts
  
1. Es concediran permisos no retribuïts de fins a 10 dies, ampliables de mutu acord fins a 15 dies. En cada moment, els permisos concedits no superaran el 5% de la plantilla. Aquests permisos hauran de ser justificats degudament.
  
2. Els treballadors fixos i fixos discontinus tindran dret a permisos no retribuïts, per a atendre familiars de fins al segon grau de consanguinitat o afinitat.
  
2.1 El treballador sol·licitant del permís haurà d'informar la seua empresa de les circumstàncies concretes que justifiquen la concessió de l'esmentat permís, amb indicació del nom del familiar afectat i del seu grau de parentiu amb el treballador.
  
2.2 No podrà acollir-se a aquest permís, en cada campanya, un nombre de treballadors que supere el 5% dels que integren cada categoria professional en l'empresa.
  
2.3 La durada del permís no podrà superar la meitat de la durada de la campanya anterior en l'empresa.
  
2.4 La incorporació al treball es produirà de manera automàtica una vegada cesse la circumstància que va motivar el permís, o es complisca el termini de durada.
  
2.5 En el supòsit que en alguna empresa aquest límit del 5% es manifeste insuficient per a atendre les peticions dels seus treballadors, aquesta qüestió podrà ser plantejada pels treballadors afectats davant la Comissió Paritària del Conveni, la qual es pronunciarà a fi de conciliar els interessos de l'empresa i dels treballadors.
  
Article 23. Formació contínua
  
En els plans de formació agrupats, les empreses que hi participen i utilitzen més de 100 treballadors hauran d'informar de les condicions del pla agrupat en qüestió als representants dels seus treballadors, i acreditar que s'ha produït aquesta informació davant la comissió paritària sectorial corresponent de l'Acord Nacional de Formació Contínua. Els representants podran emetre un informe en el termini de 15 dies.
  
Article 24. Excedències per maternitat
  
I. Excedències per maternitat
  
1. Les excedències per maternitat podran ser sol·licitades i gaudides indistintament pel pare o la mare per a la cura del fill o filla. La durada de l'esmentada excedència podrà ser de fins a tres anys sense la pèrdua dels drets que hagueren adquirit els treballadors i treballadores que es troben en aquesta situació.
  
2. El permís per adopció serà pel mateix període que per maternitat o paternitat.
  
3. La reincorporació al treball en els casos d'excedència per maternitat o paternitat durant el segon i el tercer any de l'excedència serà automàtica.
  
4. Els treballadors que gaudisquen d'aquest permís per maternitat podran avançar la seua reincorporació al lloc de treball, sense necessitat d'esgotar el període per al qual hagueren sol·licitat l'excedència. Per a això, caldrà que avisen l'empresa del seu propòsit de tornar al seu lloc de treball, amb una antelació mínima de 10 dies naturals respecte de la data del seu reingrés anticipat.
  
II. Excedències voluntàries de menys de dos anys
  
1. Els treballadors fixos discontinus que hagen treballat, almenys, durant una campanya, podran sol·licitar una excedència voluntària amb una durada de fins a dos anys.
  
2. Aquest dret no podrà ser exercit de nou pel treballador fix discontinu fins que hagen transcorregut, com a mínim, quatre anys des de l'acabament de l'anterior excedència.
  
3. Aquest dret d'excedència voluntària no podrà ser gaudit, al mateix temps, per un nombre de treballadors fixos discontinus que supere el cinc per cent dels treballadors de la mateixa categoria professional del sol·licitant, en el seu centre de treball.
  
4. Aquesta excedència voluntària solament atorgarà al treballador el dret preferent a reingressar, a l'acabament, en la primera vacant que hi haja, o s'hi produïsca, de la seua categoria professional.
  
5. S'aplicarà el règim comú en les excedències voluntàries de dos a cinc anys.
  
Article 25. Regulació de la categoria professional del capataç o cap de colla
  
1. El capataç realitzarà tasques de direcció de la colla de recollidors i de control i supervisió d'aquesta, perquè s'efectue una adequada recol·lecció de la fruita, seguint les instruccions de l'empresa.
  
2. En el cas que es treballe a estall, i el capataç combine la seua funció de supervisió amb la de recol·lecció de cítrics, l'empresa pagarà al capataç un plus, per jornada de treball, de 65 pessetes per cada un dels collidors que hagen format part aqueix dia de la colla, pel treball inherent a la seua funció laboral a l'inici i a l'acabament de la jornada. La responsabilitat del capataç quedarà limitada, en aquest supòsit, a les funcions laborals que realitze efectivament.
  
Si el cap de colla no participa personalment en la recol·lecció a estall, percebrà el salari/dia.
  
Article 26. Treball en diumenges i festius
  
Ateses les ineludibles necessitats que presenta l'activitat de recol·lecció en determinats casos concrets (maduració del fruit, situació dels mercats, contingències meteorològiques...), els treballadors, sempre que voluntàriament així ho accepten, podran realitzar la recol·lecció en diumenges i festius. En aquest cas, els treballadors percebran el salari/hora o salari/quilo (estall) incrementat en el 30% si no s'han realitzat 30 hores de treball durant la setmana laboral, i el salari/hora o salari/quilo incrementat en un 75% quan s'hagen superat les 30 hores de treball durant la setmana laboral.
  
Article 27. Plus pel temps utilitzat en desplaçament
  
En el cas que la distància entre el lloc de reunió habitual i el tall on s'haja d'efectuar la recol·lecció dels cítrics supere els 40 quilòmetres, el treballador percebrà un plus de 450 pessetes per cada tram de 40 quilòmetres, i proporcionalment per la fracció d'excés, tant en el viatge d'anada com en el de tornada.
  
Article 28. Temps d'espera per a la càrrega
  
El temps que transcórrega des de l'acabament de la jornada laboral fins que s'haja efectuat la càrrega de la fruita sobre camió, es pagarà als treballadors que realitzen la càrrega amb el 65% del salari corresponent a l'esmentat temps.
  
Article 29. Promoció i formació professional
  
1. Les empreses promouran la formació professional dels seus treballadors, concedint els permisos necessaris, no retribuïts, per a concórrer a exàmens, en el cas que els treballadors cursen estudis per a l'obtenció d'un títol acadèmic o professional oficialment reconegut.
  
2. Sempre que l'organització del treball ho permeta, es procedirà a l'adaptació de la jornada laboral per a possibilitar l'assistència dels treballadors a cursos de formació professional en matèries relacionades amb l'activitat que desenvolupen en l'empresa.
  
3. Amb caràcter general, i en el supòsit que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb treballadors de la mateixa empresa procedents dels nivells inferiors de cada grup professional.
  
4. Les promocions a llocs de treball de superior nivell professional, dins de l'empresa, es produiran en el marc de les facultats organitzatives de l'empresari, atenent criteris com la formació, l'experiència professional i l'antiguitat del treballador.
  
Article 30. Vinculació a normes
  
Tret del que disposa aquest conveni, es mantindrà en tot el seu vigor allò que estableix l'Ordenança General del Camp i totes altres disposicions vigents. Encara que aquestes normes es deroguen, sempre que no siguen substituïdes per altres, es donaran ací per reproduïdes en la totalitat.
  
Article 31. Nomenament de les persones membres de la comissió paritària de vigilància
  
Les parts signatàries d'aquest conveni col·lectiu, sindical i empresarial, designen els següents membres titulars de la comissió paritària:
  
- Per UGT-FTT: José Vicente Esteve Giner, Manuel Delgado Sevilla, Carmen Martínez Lafuente.
  
- Per CC OO-F.CAMP: Vicente Navalón Camarasa, Soledad Montaner Huercio.
  
- Per AICGC: José Castell Navarro, Vicente Fenollar Gisbert, Fco. José Martínez Serrano, Enrique Ribes Campos, Vicente Izquierdo Sanz.
  
Article 32. Treballadors absents al començament de la campanya
  
1. Els treballadors fixos discontinus que, en el període entre dues campanyes subscriguen contractes per a: 1) treballar en la verema; 2) treballar en el context de plans d'ocupació subvencionats per les administracions públiques; 3) i, en general, concerten contractes laborals de qualsevol tipus tret que es tracte de realitzar activitats de manipulació de fruites i hortalisses, podran endarrerir la reincorporació al seu lloc laboral fins un màxim de 15 dies laborables, següents a la data de la seua crida al treball a l'inici de la campanya, en atenció a no haver finalitzat encara els esmentats contractes de treball.
  
2. Serà requisit indispensable perquè els treballadors puguen acollir-se a aquesta flexibilitat en la incorporació a l'inici de campanya, que hagen avisat del seu propòsit a l'empresa, amb 15 dies d'antelació respecte de la data coincident amb la d'inici de l'anterior campanya, aportant còpia de contracte que reunisca les condicions indicades en l'anterior paràgraf.
  
3. Les empreses no estaran obligades a reconéixer aquest dret de reincorporació tardana, en cada campanya, més que fins un màxim d'un 5% dels treballadors fixos discontinus de cada categoria professional.
  
4. En el supòsit que, en alguna empresa, es manifeste insuficient per atendre les peticions dels seus treballadors aquest límit del 5%, aquesta qüestió podrà ser plantejada pels treballadors afectats davant la Comissió Paritària, que es pronunciarà respecte d'això procurant conciliar els interessos de l'empresa i dels treballadors.
  
Composició de la Comissión Negociadora
  
- Pels sindicats
  
· Per CC OO-CAMP
  
María José Roig Roig
  
José Luis Martínez García
  
Alfredo Gari Ferrer
  
Ricardo Sarrión Samper
  
Xavier Badenes Bixquert
  
Higinio Gómez Peiró
  
- Assessors:
  
Lluis Molina i Candel
  
Vicent Navalón Camarasa
  
Soledad Montaner Huercio
  
· Per FTT-UGT
  
José Vicente Esteve Giner
  
José Manuel Delgado Sevilla
  
Vicente Aledón Roig
  
Manuel Enrique Bono Donat
  
Salvador Meseguer Garzando
  
Juan Luis Bodí Fenollar
  
José Manuel Ramón Sanchis
  
Ramon Serra Canelles
  
Vicente Sergio Llácer Morán
  
- Assessors:
  
Ana María Yunta Céspedes
  
Sixto Salvador Casinos
  
- Per les empreses
  
· Per AICGC
  
Juan Emilio Soler Chordá
  
Enrique Gil Broch
  
Francisco Torres Torres
  
Enrique Ribes Campos
  
Vicente Izquierdo Sanz
  
Manuel Montesa Carbonell
  
Pedro Alfonso Garre
  
Josefa Motilla Vercher
  
Vicente Fenollar Gisbert
  
Vicente Lluch Samper
  
- Assesors:
  
Vicente Bru Parra
  
José Castell Navarro
  
Rafael Cerdá Ferrer
  
Fco. José Martínez Serrano
  
· Per APECA
  
Miguel Cervera Sanz
  
José Barberá Sabater
  
Ramón Benavent Bisquert
  
José María Clerigues Rovira
  
Enrique Cucarella Signes
  
- Assessor:
  
Enrique Manzana Sanmartín
  
CLÀUSULA ADDICIONAL
  
Primera
  
Durant la vigència d'aquest conveni col·lectiu, la conversió de contractes de durada determinada o temporal, inclosos els contractes formatius, en contractes per al foment de la contractació indefinida -que preveu la disposició addicional primera del Reial Decret Llei 8/1997, de 16 de maig-, s'ajustarà als condicionaments previstos en l'esmentat Reial Decret Llei 8/1997.
  
Segona. Clàusula de no vinculació salarial
  
Aquelles empreses que a l'entrada en vigor d'aquest conveni col·lectiu es troben en situació econòmica de pèrdues que puguen danyar la seua estabilitat econòmica, repercutint en la competitivitat d'aquestes com a conseqüència de l'aplicació de l'increment salarial pactat en aquest conveni i una vegada reconegudes i constatades per treballadors i treballadores i empreses, i amb l'objectiu prioritari de mantenir els actuals nivells d'ocupació, podran desvincular-se de l'increment salarial pactat en aquest conveni.
  
El procediment per a això serà el següent:
  
1. Les empreses que vulguen acollir-se a la clàusula de no-vinculació salarial, hauran de comunicar-ho a la Comissió Paritària del Conveni dins dels deu dies naturals següents a l'entrada en vigor d'aquest.
  
2. En l'empresa haurà d'haver la figura del representant legal dels treballadors i treballadores, o siga delegats de personal, comités d'empresa o delegats sindicals.
  
3. Les empreses hauran de lliurar a la representació legal dels treballadors i treballadores i a la Comissió Paritària del Conveni Col·lectiu, la documentació acreditativa de la situació que motiva la necessitat de la no vinculació.
  
4. En aquesta documentació hauran de constar com a mínim els balanços i el compte de resultats auditats dels últims cinc anys, i també les previsions anuals, els plans de futur, la cartera de comandes i la situació financera.
  
5. Una vegada constatada la situació de l'empresa, la Comissió Paritària acordarà l'aplicació quantitativa d'aquesta clàusula de no vinculació, és a dir l'increment salarial que s'aplicarà a l'esmentada empresa.
  
6. En els casos de disconformitat en la Comissió Paritària, ambdues parts se sotmetran als tràmits de mediació i/o autoritat laboral.
  
7. Els acords en aquestes empreses hauran de fer constar el percentatge d'increment salarial que seria no aplicat i les formes i els terminis de recuperació que es pacten, les taules salarials per al següent any es calcularan amb l'increment salarial del present any aplicat.
  
8. L'aplicació d'aquesta clàusula comportarà el manteniment de la totalitat de la plantilla de l'empresa, durant la vigència del conveni. En el cas que no es respecte aquest punt, l'empresa estaria obligada a aplicar l'increment salarial pactat en el conveni des del primer dia de la seua entrada en vigor.
  
ANNEX
  
Sobre plus d'antiguitat fins a l'1 de setembre de 1997
  
Tot complint el punt 6 de l'article 16 del conveni, es detallen, a continuació, els percentatges aplicables des d'un a sis anys:
  
- un any 1,67%
  
- dos anys 3,34%
  
- tres anys 4,99%
  
- quatre anys 6,66%
  
- cinc anys 8,33%